Un reeixit “Diumenge al Mercat” a Burjassot anuncia el pròxim Nadal
2025-07-24

Un assolellat diumenge el del passat 2 de desembre va contribuir al fet que els voltants del Mercat Municipal L’Almara s’ompliren de ciutadans i ciutadanes amb ganes de gaudir amb una nova edició dels “Diumenges al Mercat” programada, en aquesta ocasió, per a donar la benvinguda a les imminents festes nadalenques. Es tracta d’una iniciativa que es va posar en marxa amb el treball de la regidoria de Promoció Econòmica que dirigeix Roc Senent, a través de CEMEF, CODEMER i l’Associació d’Empresaris de Burjassot.

Al llarg del matí, les parades del mercat municipal van desbordar de tapes, entrepans, embotits, adobats i altres delícies amb les quals els ciutadans i ciutadanes van poder desdejunar, esmorzar, prendre’s un aperitiu i, fins i tot, berenar apetitosos dolços. Mentrestant, l’aparcament de les Palmeres, contigu al Mercat, acollia la Mostra Empresarial i la Fira de Mascotes, amb la implicació de la Societat Protectora d’Animals de Burjassot (SPAB) i de diferents clíniques veterinàries i botigues especialitzades en animals de Burjassot.

Els més menuts també van tindre el seu espai de diversió amb una mini fira en la qual hi havia gran quantitat de jocs d’habilitat i animacions infantils, la qual va posar a la disposició d’aquesta jornada el Grup A Riure. A això de les 18h, les llums del Mercat Municipal L’Almara es van encendre amb motius nadalencs per a donar la benvinguda a la Campanya de Nadal 2018-19.